**Oaza života**

Usred potresa, usred bolesti, usred prometnog grada, usred zaposlenih ljudi - mala je oaza mira.

Mala, ali dovoljno velika, velika, ali dovoljno mala. Misteriozna je to oaza puna velikog crveno-plavog cvijeća i raznolikog zelenog, tropskog bilja.

U njoj dva drveta stoje, jedno crno-bijelo, a drugo puno boja.

Crno-bijelo tužne i tmurne misli predstavlja, a lišće mu je toliko uvelo da polako opada.

Drvo s puno boja simbol je lijepih želja i nada.

Između dva drveta mali su grmovi s milijun hortenzija i milijun orhideja - one predstavljaju sve ljude u ovom gradu. Svi ljudi imaju u sebi cvijet koji je zaigran i sramežljiv, ali mnogi imaju i onaj uveli s tri osušene latice.

Svi se problemi zaboravljaju kad se dođe do oaze, oaze koja veseljem zrači i svima puno znači. Ta oaza doista je čarobna: ona napaja životinje, stvara nadu ljudima i predstavlja dom mnogim biljkama. Ponekad se čini kao da se u njoj kupaju anđeli.

No, vide li ju svi ili samo oni koji vjeruju? Oni koji vjeruju u snove, oni koji uživaju u životu. Najjasnije ju pak vide djeca bez briga. Kupaju se u njoj ne mareći za hladnu vodu, ne mareći za automobile koji jure oko njih, ne mareći za školu i zadaću, ne mareći za obaveze, ne mareći za brige odraslih, ne mareći za bolesti. Oh ta oaza... što reći više o njoj. Samo sunce sija, nema kiše!